Amapá
Store norske leksikon,Geografi,Verdens geografi,Sør-Amerikas geografi,Brasils geografi
Amapá er en delstat i nordlige Brasil, under ekvator på nordsiden av Amazonas' munning. Delstaten grenser til Fransk Guyana i nord, Atlanterhavet i øst, delstaten Pará i sør og vest og Surinam i nordvest. Amapá har 861 773 innbyggere (IBGE, estimat for 2020) og omfatter et areal på 142 816 km2, hvorav 90 prosent er dekket av Amazonasregnskogen. Hovedstad og største by er Macapá.
Natur Landskapet består for det meste av sletteland med mangrovekyst, med enkelte rester av platåland (høyeste punkt er 701 meter over havet). Amazonasregnskogen dekker størstedelen av arealet. Bare to prosent av den opprinnelige skogen er ødelagt. Naturreservatet Tumucumaque er Brasils største nasjonalpark og omfatter over 70 prosent av delstatens areal. Befolkning Majoriteten av befolkningen er født utenfor delstaten. Særlig etter 1990 har befolkningen økt raskt med innflyttere fra Pará og delstatene i Nordøst-regionen. Urbaniseringen er svært høy: Over 90 prosent av befolkningen er bosatt i byer, hovedsakelig i hovedstaden Macapá. De eneste større bysamfunnene er Macapá og Santana. Tettstedet Oiapoque ved grensen mot Fransk Guyana regnes som Brasils nordligste bosetting. Næringsliv Amapá er en av Brasils viktigste produsenter av mineraler. Utvinning av mangan er grunnlaget for økonomien. Også gull utvinnes. Jordbrukets viktigste matprodukter er palmehjerte, maniok, ris, mais, bønner og bananer. I tillegg drives fiske og bøffeloppdrett. Amapá er blant områdene hvor utviklingen av en forsvarlig økonomisk forvaltning av regnskogen er kommet lengst. Fra regnskogen utvinnes nøtter og frukter og av treprodukter lages kurver, palisader og andre håndverksprodukter. Amapá er svært isolert og har ikke veiforbindelse med andre delstater. Historie Frankrike gjorde lenge krav på området, og konflikten ble ikke løst før Frankrike og Brasil engasjerte en upartisk megler (Walter Hauser, forbundspresident i Sveits). Hauser ga Amapá til Brasil 1. desember 1900, hvoretter området ble en del av Pará. Amapá ble skilt ut fra Pará som eget territorium i 1943, og fikk status som delstat i Brasil i 1990. Les mer i Store norske leksikon Brasils geografi Brasils befolkning Brasils historie